Serbski ewangelski domizniski dźeń w Sprjejcach a Nowym Měsće wotměli
Sprjejcy (AK/SN). Z chlěbom a selu a narodnej drasće witachu wčera hosći dźesateho Serbskeho ewangelskeho domizniskeho dnja před Sprjejčanskej cyrkwju. Bohosłužbu na to wobrubi Židźinski chór. Pod hesłom z biblije „Žně su wulke, ale dźěłaćerjow je mało“ superintendent Jan Malink rozłoži, zo maja žně wjele wobličow. Žně su zdokonjane žiwjenje, cyrkwinske kaž tež kulturne. Woboje je w domizniskim dnju zjednoćene. Po słowach Malinka ma tónle dźeń wěru skrućić a hordosć na serbske korjenje budźić. „Serbja su wulke bohatstwo za cyrkwinski kruh kaž tež za krajnu cyrkej“, podšmórny generalny superintendent Martin Herche ze Zhorjelca w swojich postrownych słowach. „Žiwe tradicije w Serbach woznamjenjeja žiwu wěru.“ Tole začuwa wón runje tež we Wojerowskim regionje.
szl_Latn szl_Latn